Došao je kod kumova na ručak, ali nakon objeda i četiri litre rakije posvađao se s domaćinima i fizički nasrnuo na njih

Nevjerojatan slučaj odvio se u mjestu Jakovu kod Beograda. Naime, proslava krsne slave zasigurno je prisjela domaćinu (56) i njegovu sinu (26) koje je, nakon što im je došao u goste i s njima popio četiri litre rakije, pretukao njihov kum (26), javljaju Novosti.rs.

U nedjelju popodne M. M. je došao kod kumova na ručak, ali nakon objeda i četiri litre rakije posvađao se s domaćinima i fizički nasrnuo na njih. Osumnjičen je da je pretukao starijeg domaćina, a zatim i njegova sina koji se od dobivenih udaraca navodno onesvijestio.

Nasrnuo i na policajce

Sadržaj se nastavlja...

No, M. M. tu nije stao - kada je stigla policija koju su pozvali ostali ukućani, nasrnuo je i na njih. Jednog policajca udario je u trbuh i glavu, a drugog u ruku. Domaćin i njegov sin završili su u bolnici s teškim ozljedama glave, a liječničku pomoć zatražili su i policajci kojima su utvrđene lakše ozljede.

Mahnito se opirao privođenju, no pijani kum je ipak nekako uguran u policijsko vozilo i odvezen u policijsku postaju na triježnjenje. Kada se otrijeznio, priveden je pred tužitelja kojemu je rekao da "inače nije sklon piću", da se "baš ničega ne sjeća" te da jako voli i poštuje svoje kumove, a i policajce.

Mladić je pušten da se brani sa slobode jer nikada prije nije bio osuđivan i inače nije sklon nasilnom ponašanju. No, zbog nanošenja teških ozljeda mogao bi završiti u zatvoru, pišu Novosti.rs.